KOMISSION DIREKTIIVI,
annettu 1 päivänä elokuuta 1989,
moottoriajoneuvojen ja niiden perävaunujen äärivalaisimia, etuvalaisimia, takavalaisimia ja jarruvalaisimia koskevan jäsenvaltioiden lainsäädännön lähentämisestä annetun neuvoston direktiivin 76/758/ETY mukauttamisesta tekniikan kehitykseen (89/516/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY(1), sellaisena kuin se on viimeksi muutettuna direktiivillä 87/403/ETY(2), ja erityisesti sen 11 artiklan,
ottaa huomioon moottoriajoneuvojen ja niiden perävaunujen äärivalaisimia, etuvalaisimia, takavalaisimia ja jarruvalaisimia koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/758/ETY(3), sellaisena kuin se on viimeksi muutettuna direktiivillä 87/354/ETY(4), ja erityisesti sen 10 artiklan,
sekä katsoo, että
saadun kokemuksen perusteella on nyt mahdollista yksinkertaistaa osan ETY-tyyppihyväksyntämerkkiä niiden valaisintyyppien osalta, jotka on ryhmitetty tai yhdistetty muiden valaisinten kanssa tai jotka on yhdistetty rakenteellisesti, sekä muuttaa tiettyjä säännöksiä tekniikan kehityksen huomioon ottamiseksi, ja
tässä direktiivissä säädetyt toimenpiteet ovat moottoriajoneuvoalan kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 76/758/ETY liiteluetteloa sekä liitteitä 0, I, II ja III tämän direktiivin liitteen mukaisesti.
2 artikla
1 Jäsenvaltio ei saa 1 päivästä tammikuuta 1990 alkaen:
a) - evätä moottoriajoneuvotyypiltä ETY-tyyppihyväksyntää tai kansallista tyyppihyväksyntää taikka kieltäytyä antamasta asiakirjaa, josta säädetään direktiivin 70/156/ETY 10 artiklan 1 kohdan kolmannessa luetelmakohdassa, taikka
- kieltää ajoneuvojen ensimmäistä kertaa liikkeelle laskemista,
jos äärivalaisimet, etuvalaisimet, takavalaisimet ja jarruvalaisimet vastaavat tämän direktiivin määräyksiä.
b) - evätä äärivalaisin-, etuvalaisin-, takavalaisin-, tai jarruvalaisintyypiltä osan ETY-tyyppihyväksyntää tai kansallista tyyppihyväksyntää, jos kyseiset valaisimet vastaavat tämän direktiivin vaatimuksia, taikka
- kieltää saattamasta markkinoille sellaista äärivalaisinta, etuvalaisinta, takavalaisinta tai jarruvalaisinta, jossa on tämän direktiivin vaatimusten mukainen osan ETY-tyyppihyväksyntämerkki.
2 Alkaen 1 päivästä heinäkuuta 1990 jäsenvaltio:
a) - ei saa antaa direktiivin 70/156/ETY 10 artiklan 1 kohdan kolmannessa luetelmakohdassa tarkoitettua asiakirjaa ajoneuvotyypille, jonka äärivalaisimet, etuvalaisimet, takavalaisimet tai jarruvalaisimet eivät vastaa tämän direktiivin vaatimuksia,
- saa evätä kansallisen tyyppihyväksynnän ajoneuvotyypiltä, jonka äärivalaisimet, etuvalaisimet, takavalaisimet tai jarruvalaisimet eivät vastaa tämän direktiivin määräyksiä;
b) - ei saa antaa osan ETY-tyyppihyväksyntää sellaiselle äärivalaisin-, etuvalaisin-, takavalaisin- tai jarruvalaisintyypille, joka ei vastaa tämän direktiivin vaatimuksia,
- saa evätä kansallisen osan tyyppihyväksynnän sellaiselta äärivalaisin-, etuvalaisin-, takavalaisin- tai jarruvalaisintyypiltä, joka ei vastaa tämän direktiivin vaatimuksia.
3 Jäsenvaltio saa 1 päivästä lokakuuta 1995 alkaen kieltää sellaisten ajoneuvojen ensimmäistä kertaa liikkeelle laskemisen, joiden äärivalaisimet, etuvalaisimet, takavalaisimet tai jarruvalaisimet eivät vastaa tämän direktiivin vaatimuksia, sekä kieltää saattamasta markkinoille niitä valaisimia, joissa ei ole tämän direktiivin vaatimusten mukaista osan tyyppihyväksyntämerkkiä.
4 Poiketen 2 kohdan b alakohdan säännöksistä, jäsenvaltion on tunnustettava edelleen sellainen äärivalaisin-, etuvalaisin-, takavalaisin- tai jarruvalaisintyypin osan ETY-tyyppihyväksyntä, joka on annettu direktiivin 76/758/ETY vaatimusten mukaisesti, kun kyseiset valaisimet on tarkoitettu asennettaviksi jo käytössä oleviin ajoneuvoihin; jäsenvaltio saa myös antaa sellaisen äärivalaisin, etuvalaisin-, takavalaisin- tai jarruvalaisintyypin osan ETY-tyyppihyväksynnän, joka on annettu direktiivin 76/758/ETY vaatimusten mukaisesti, jos kyseiset valaisimet on tarkoitettu käytettäviksi varaosina jo käytössä oleviin ajoneuvoihin ja jos kyseiset laitteet eivät voi teknisesti täyttää tämän direktiivin vaatimuksia.
3 artikla
Jäsenvaltioiden on saatettava tämän direktiivin noudattamisen edellyttämät säännökset voimaan viimeistään 31 päivänä joulukuuta 1989. Niiden on ilmoitettava tästä komissiolle viipymättä.
Ensimmäisen kohdan nojalla annettavissa säännöksissä on viitattava nimenomaisesti tähän direktiiviin.
4 artikla
Tämä direktiivi on osoitettu kaikille jäsenvaltioille.
Tehty Brysselissä 1 päivänä elokuuta 1989.